Diari Oficial de la Generalitat Valenciana


Sumari del DOGV 9531, del 10-02-2023 (2023/1201)

RESOLUCIÓ de 2 de febrer de 2023, del conseller d'Hisenda i Model Econòmic, per la qual s'aprova el Programa anual d'actuació de l'Agència Tributària Valenciana per a l'any 2023.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   9531

Data del DOGV
:   10-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1201


Data del document
:   02-02-2023

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 2 de febrer de 2023, del conseller d'Hisenda i Model Econòmic, per la qual s'aprova el Programa anual d'actuació de l'Agència Tributària Valenciana per a l'any 2023. [2023/1201]  
De conformitat amb el que disposa l'article 69 de l'Estatut d'Autonomia de la Comunitat Valenciana; l'article 54 de la Llei 7/2014, de 22 de desembre, de mesures fiscals, de gestió administrativa i financera, i d'organització de la Generalitat, es va crear el Servei Tributari Valencià, amb la denominació «Institut Valencià d'Administració Tributària». Aquesta denominació va ser modificada per l'article 100 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, de manera que l'institut esmentat va passar a denominar-se «Agència Tributària Valenciana». Així doncs, aquesta Agència és un organisme autònom adscrit a la conselleria competent en matèria d'hisenda, que disposa de personalitat jurídica pròpia, autonomia funcional i de gestió, i té plena capacitat per a organitzar i exercir les funcions que se li atribueixen.  
L'article 55 de l'esmentada Llei 7/2014 preveu que correspon a la persona titular de la conselleria competent en matèria d'hisenda, a més de la fixació de la política tributària, atenent les directrius traçades pel Consell, l'establiment de les directrius d'actuació de l'Agència, a través de l'aprovació del Pla plurianual de gestió i del Programa anual d'actuació.  
A aquest efecte, l'article 21 del Decret 3/2019, de 18 de gener, del Consell, d'aprovació de l'Estatut de l'Agència Tributària Valenciana, estableix que el programa anual l'aprovarà la persona titular de la conselleria competent en matèria d'hisenda, mitjançant resolució, i es publicarà en el Diari Oficial de la Generalitat Valenciana.  
El Programa anual d'actuació de 2023 concreta les actuacions que cal dur a terme durant aquest any, dirigides a la consecució dels objectius estratègics i la planificació de programes que recull el Pla plurianual de gestió 2020-2023.  
Per tot això, i de conformitat amb el que disposa l'article 21.2 del Decret 3/2019, de 18 de gener, del Consell, d'aprovació de l'Estatut de l'Agència Tributària Valenciana, resolc:  
  
Aprovar, a proposta del Consell Rector, el Programa anual d'actuació de l'Agència Tributària Valenciana per a l'any 2023, el text del qual s'annexa al present acord.  
  
València, 2 de febrer de 2023.- El conseller d'Hisenda i Model Econòmic i president de l'Agència Tributària Valenciana: Arcadi España García.  
  
  
ANNEX  
Programa anual d'actuació de l'Agència Tributària Valenciana corresponent a l'any 2023  
  
I. Objectius estratègics  
II. Programes  
III. Objectius operatius i actuacions que cal dur a terme  
IV. Directrius del Pla de control tributari per a l'exercici 2023  
V. Recursos materials, tecnològics i pressupostaris  
5.1. Recursos materials  
5.2. Recursos de sistemes i tecnologies de la informació i comunicació  
5.3. Recursos pressupostaris  
VI. El personal de l'Agència  
VII. Avaluació i seguiment dels objectius de l'Agència  
VIII. Adaptació del Programa anual d'actuacions de l'exercici 2023  
  
  
  
I. OBJECTIUS ESTRATÈGICS  
  
La fixació dels objectius de l'Agència Tributària Valenciana (ATV, en endavant) per al període 2020-2023 s'estableix en el Pla plurianual de gestió. En aquest s'incorpora una bateria d'indicadors que permeten quantificar, en cada període anual, l'execució del Pla plurianual de gestió i el grau de consecució dels objectius operatius establits, per a la qual cosa s'explicita un valor anual de referència que es considere òptim.  
  
Al seu torn, el Programa anual d'actuació està format pel conjunt de projectes i actuacions que hagen d'executar l'any de referència els diferents òrgans de l'Agència per a la consecució d'aquests objectius, els quals constitueixen una orientació transversal en tot el funcionament dels diferents òrgans que integren l'Agència i han de presidir l'execució dels objectius estratègics inclosos en el Pla plurianual de gestió.  
  
D'acord amb el que s'ha exposat, i tenint present en tot moment com a objectiu permanent la qualitat de l'activitat realitzada i el servei públic prestat, l'ATV identifica en el seu Pla plurianual de gestió 2020-2023 els següents objectius estratègics:  
1. Possibilitar que la ciutadania es relacione amb l'Agència Tributària Valenciana íntegrament per mitjans electrònics.  
2. Millorar les condicions i els resultats de la lluita contra el frau fiscal.  
3. Millorar la gestió dels recursos assignats a l'Agència Tributària Valenciana.  
Per a la consecució d'aquests objectius estratègics, l'ATV ha planificat la seua activitat en aquest període d'acord amb diferents programes associats a cada objectiu estratègic, tenint en compte, per al present programa 2023, que és l'últim d'aquest primer pla plurianual amb el qual compta l'Agència Tributària Valenciana, que abasta els exercicis 20, 21, 22 i 23. Per tant, es tractarà de culminar els projectes empresos durant els exercicis esmentats que ens permeten aconseguir tots els objectius que es van traçar en el 2019, any en què es va dissenyar aquesta planificació.  
Així mateix, s'haurà de tindre en compte en aquest exercici la problemàtica associada al personal i la incerta evolució de la situació econòmica.  
Pel que fa a la situació de personal de l'ATV, cal continuar destacant —com ja es va fer l'exercici anterior—la fuga de personal provocada per la política de millora d'ocupació duta a terme en la GVA, que fa molt difícil la consolidació dels equips i la planificació de les tasques que cal realitzar. A això s'afig, d'una banda, la inconveniència d'atraure, pel mateix procés de millora d'ocupació, personal no especialitzat en matèria tributària, en detriment de la professionalització de l'Agència. Tot això s'està traduint en pèrdua de personal de carrera especialitzat en matèria fiscal. D'altra banda, les baixes per jubilació de funcionaris del cos superior tècnic d'inspectors de tributs de l'Administració de la Generalitat (A1-04) no són reposades perquè els processos selectius són intermitents i dilatats en el temps, i, cada vegada més, d'escassa concurrència, entre altres causes, per les diferències retributives en comparació amb altres administracions tributàries. La situació empitjora fins i tot més en el 2022, amb l'aprovació de la Llei 4/2021, de 16 d'abril, de la funció pública valenciana, que extingeix el cos C1-20, agents tributaris, creat feia poc, del qual s'havien creat 10 llocs de treball en l'ATV. Per a més sorpresa de l'Agència, a conseqüència del procés excepcional d'estabilització dut a terme en la GVA, es deixa sense efecte l'AEB 8095, en la qual estaven inclosos els 10 llocs esmentats d'agents tributaris i, a més, 12 llocs del cos superior d'inspectors de tributs, amb els quals es comptava per a reforçar els recursos de l'ATV. Sense perjudici de la iniciativa de l'Agència per a anar resolent aquests obstacles, la veritat és que és molt difícil retindre el talent especialitzat en matèria tributària amb la millora d'ocupació i l'alleugeriment dels processos selectius de l'administració general de la GVA.  
  
No pot obviar-se que la primera recomanació de la Sindicatura de Comptes en el seu Informe d'auditoria de sistemes d'informació de l'Agència Tributària Valenciana, per a l'exercici 2021, de data 28.11.2022, és «adoptar les mesures necessàries per a millorar la dotació de l'Agència, tant en mitjans personals com en tecnologies de la informació». Conclou la Sindicatura que «els recursos humans i tecnològics de l'ATV són clarament insuficients per a esmenar les deficiències existents i millorar els procediments de gestió tributària i els controls. La situació actual no facilita la gestió i la millora de la recaptació ni la lluita contra l'elusió fiscal» i cita l'Informe anual de la Inspecció General del Ministeri d'Hisenda i Funció Pública, que igualment incideix en aquesta problemàtica.  
Tot això requereix fidelitzar el personal en l'Agència i dotar les places vacants (actualment, un 41 %) mitjançant processos selectius continuats en el temps.  
  
La llista d'objectius i programes és la següent:  
  
OBJECTIUS ESTRATÈGICS, PROGRAMES  
 I OBJECTIUS OPERATIUS  
Objectius estratègics Programes Objectius operatius  
1. Possibilitar que la ciutadania es relacione amb l'ATV íntegrament per mitjans electrònics. 1.1. Implementar l'Administració electrònica. 1.1.1. Eliminar el paper en la presentació d'autoliquidacions i sol·licituds.  
 1.1.2. Incrementar les   
opcions de presentació telemàtica dels documents d'entrada.  
 1.1.3. Avançar en l'expedient electrònic.  
2. Millorar les condicions i els resultats de la lluita contra el frau fiscal. 2.1. Estimular el compliment voluntari de les obligacions tributàries. 2.1.1. Millorar l'assistència personalitzada en el compliment de les obligacions tributàries.  
  
  
  
 2.1.2. Fomentar la presentació de documents d'entrada per mitjans telemàtics.  
  
 2.1.3. Impulsar la informació fiscal prèvia en mans del contribuent.  
 2.1.4. Incrementar el nombre de presentacions realitzades per col·laboradors socials en virtut de conveni.  
  
  
  
 2.1.5. Impulsar la coordinació i la cooperació amb la resta d'administracions per a la consecució dels objectius proposats.  
  
 2.2. Planificació i control tributari. 2.2.1. Arribar al 100 % del nivell de compliment del pla de control tributari.  
 2.3. Estratègia de gestió recaptatòria. 2.3.1. Incrementar la recaptació neta derivada d'actuacions de gestió recaptatòria en via executiva per mitjans propis.  
 2.3.2. Reduir del pendent de cobrament en el marc de les competències de l'ATV.  
 2.3.3. Disminuir els costos de devolució d'ingressos indeguts.  
 2.3.4. Avançar en els convenis de col·laboració subscrits per a la gestió recaptatòria executiva amb altres ens administratius.  
3. Millorar la gestió dels recursos assignats a l'Agència Tributària Valenciana. 3.1. Impulsar la qualitat. 3.1.1. Arribar al 100 % de compliment dels compromisos de qualitat dels serveis que s'ofereixen a la ciutadania en la Carta de Serveis de l'ATV.  
 3.1.2. Impulsar les actuacions de control de qualitat de les actuacions realitzades per l'Agència Tributària Valenciana.  
 3.2. Culminar desenvolupaments pendents de TIRANT. 3.2.1. Avançar en el desenvolupament de determinades aplicacions en TIRANT.  
 3.3. Gestionar els recursos humans. 3.3.1. Incrementar les hores de formació dels empleats públics que presten serveis en l'ATV.  
  
  
  
II. PROGRAMES  
  
Els programes recullen la planificació de l'ATV amb un abast temporal igual al del Pla plurianual de gestió i es concretaran mitjançant un programa anual d'actuacions i en plans anuals de control tributari.  
  
S'han definit fins a un total de set programes d'actuació, que s'associen de manera predominant amb cada un dels objectius estratègics establits, sense perjudici de la interacció existent entre cada un d'aquests.  
  
1. Possibilitar que la ciutadania es relacione amb l'ATV íntegrament per mitjans electrònics.  
1.1. Implementar l'Administració electrònica.  
2. Millorar les condicions i els resultats de la lluita contra el frau fiscal.  
2.1. Estimular el compliment voluntari de les obligacions tributàries.  
2.2. Planificació i control tributari.  
2.3. Estratègia de gestió recaptatòria neta.  
3. Millorar la gestió dels recursos assignats a l'ATV.  
3.1. Impulsar la qualitat.  
3.2. Culminar desenvolupaments pendents de l'eina informàtica de gestió tributària integral.  
3.3. Gestionar els recursos humans.  
  
  
III. OBJECTIUS OPERATIUS I ACTUACIONS QUE CAL DUR A TERME  
  
Per a la consecució de l'objectiu estratègic de «Possibilitar que la ciutadania es relacione amb l'ATV íntegrament per mitjans electrònics», es dissenya el programa d'implementació de l'administració electrònica, que suposa definir un nou model des del moment de la recepció dels documents amb transcendència tributària, així com transformar l'atenció als contribuents en una vertadera assistència, per la qual cosa els esforços han de dirigir-se a simplificar l'ompliment, la precaptura de la informació, així com establir la possibilitat d'avaluar el risc de cada presentació en el moment mateix en què es realitze. En aquest context, els objectius operatius per a cada un dels anys successius es poden concretar en els següents:  
  
1.1.1. Eliminar el paper en la presentació d'autoliquidacions i sol·licituds  
Es refereix a la desaparició de l'ompliment manual dels models d'autoliquidació i de sol·licituds existents en l'ATV, perquè l'ompliment manual de tals documents per part dels contribuents i la captura manual per part dels gestors són font d'errors i sinònim de costos de gestió. La supressió del paper també es tradueix en un gran benefici per al medi ambient.  
És per això que s'eliminarà, de manera gradual, la possibilitat de descàrrega i impressió d'aquests models per a l'ompliment manual, i s'habilitarà únicament la possibilitat d'omplir-los de manera telemàtica amb captura de la informació.  
Per als ciutadans que no disposen d'aquesta possibilitat tècnica, i a mesura que s'implemente aquesta forma de treball, s'habilitaran ordinadors a la disposició dels ciutadans en les oficines d'atenció al contribuent, sempre que es garantisca la protecció davant del risc de contagi de la COVID-19.  
Durant l'exercici 2023 s'eliminarà la captura manual i el consegüent ús del paper, i s'habilitarà únicament la possibilitat d'omplir-los de manera telemàtica amb captura de la informació i amb la garantia de l'assistència a aquells ciutadans que no tinguen aquesta possibilitat tècnica, en els documents següents:  
- Model 651, d'autoliquidació de l'Impost sobre Successions i Donacions, modalitat: donacions  
- Model 650, d'autoliquidació de l'Impost sobre Successions i Donacions, modalitat: successions  
  
1.1.2. Incrementar les opcions de presentació telemàtica de documents d'entrada  
Es refereix a possibilitar a la ciutadania presentar els models d'autoliquidació dels impostos gestionats per l'ATV, així com les sol·licituds que s'adrecen a aquesta, de manera telemàtica, siga en la seua modalitat individual com a través de col·laboradors socials, i la seua interconnexió amb el Registre de representants de l'Agència de Tecnologia i Certificació Electrònica.  
Per al compliment d'aquest objectiu, durant l'exercici 2023:  
I. Es treballarà en la presentació telemàtica dels nous models d'autoliquidació associats a la fiscalitat per a la transició ecològica, aprovada en la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana. En concret es creen tres impostos: sobre les emissions de diòxid de carboni (CO) dels vehicles de tracció mecànica, sobre l'emissió de gasos d'efecte d'hivernacle a l'atmosfera procedents d'instal·lacions i sobre grans establiments comercials. Tots entraran en vigor a partir de l'1 de gener de 2025.  
II. Estarà disponible l'opció de presentació telemàtica, que inclou l'ompliment, el pagament si és el cas,  
i la presentació de manera telemàtica del nou Impost Valencià sobre Estades Turístiques, creat per la Llei 7/2022, de 16 de desembre, de la Generalitat, de mesures fiscals per a impulsar el turisme sostenible.  
III. Estarà disponible l'opció de sol·licitud d'ajornament o fraccionament en la presentació telemàtica dels següents models:  
- Model 600, de l'Impost sobre Transmissions Patrimonials i Actes Jurídics Documentats.  
- Model 620, de l'Impost sobre Transmissions Patrimonials i Actes Jurídics Documentats (compravenda de determinats mitjans de transport usats entre particulars).  
- Model 650, d'autoliquidació de l'Impost sobre Successions i Donacions, modalitat: successions.  
- Model 651, d'autoliquidació de l'Impost sobre Successions i Donacions, modalitat: donacions.  
IV. S'implementaran processos de presentació telemàtica automatitzada de recursos i reclamacions.  
  
1.1.3. Avançar en l'expedient electròni  
  
Per al compliment d'aquest objectiu, durant l'exercici 2023 s'implementarà l'arquitectura de l'expedient electrònic seguint els estàndards establits per l'Administració de l'Estat. Amb això es complirà la Recomanació 5a de l'informe que rendeix la Inspecció General del Ministeri d'Hisenda respecte a l'exercici 2021 a la Comunitat Valenciana, referent a la presentació telemàtica de reclamacions economicoadministratives i enviament de l'expedient electrònic al TEAR.  
El segon dels objectius estratègics, «Millorar les condicions i els resultats de la lluita contra el frau fiscal», s'orienta a perseguir i combatre el frau fiscal en qualsevol de les seues modalitats, i requereix una resposta de l'Administració organitzada, permanent, coordinada, planificada i adequadament dimensionada. En aquesta línia, l'estratègia de lluita contra el frau fiscal es dissenya des d'una triple perspectiva: prevenció, control i cooperació, i per a la seua consecució es defineixen en el Pla plurianual de gestió 2020-2023 els següents programes estratègics, que al seu torn es desglossen en una sèrie d'objectius operatius:  
2.1. Estimular el compliment voluntari de les obligacions tributàries  
  
La missió fonamental de l'ATV ha de consistir a afavorir el compliment voluntari de les obligacions fiscals. Per a això, es desenvoluparan dues línies d'actuació: d'una banda, la prevenció del frau mitjançant la prestació de serveis d'informació i assistència al contribuent per a facilitar i minimitzar els costos indirectes associats al compliment de les obligacions tributàries conjuntament amb el desenvolupament d'altres actuacions preventives, i, d'altra banda, la cooperació interadministrativa i la col·laboració social en l'aplicació dels tributs.  
  
Per això, durant l'exercici 2023, l'ATV escometrà les següents actuacions per a la consecució dels seus objectius operatius que l'ajuden a avançar en els programes definits:  
  
2.1.1. Millorar l'assistència personalitzada en el compliment de les obligacions tributàries  
Amb la finalitat d'afavorir el compliment voluntari i previndre l'incompliment de les obligacions tributàries, l'ATV desplega un ampli conjunt de serveis d'informació i ajuda al contribuent, en la seua majoria, per internet (a través del seu portal web). Si bé la finalitat última és que internet es convertisca en el principal canal de comunicació amb els contribuents, es pretén l'assistència personalitzada multicanal per a la presentació d'autoliquidacions, l'ompliment d'aquestes i l'obtenció d'informació, tant general per a l'adequat compliment de les obligacions tributàries com particular sobre l'estat d'un deute o d'un procediment que estiga sent tramitat en l'Agència.  
  
El compromís en 2023 és atendre de manera personalitzada, com a mínim, 200.000 contribuents.  
En aquest punt de proliferació de canals d'atenció a la ciutadania, per a diferenciar l'assistència presencial de l'assistència digital, entesa aquesta última com la que es presta per canals en línia, siga web, assistents virtuals, telèfon, correu electrònic…, s'ha definit el Sistema d'Atenció Virtual Integral (SAVI) com un «taulell virtual» de l'Agència Tributària per a prestar de manera personalitzada, no presencial, els serveis d'informació i assistència que habitualment s'ofereixen en una oficina física. Arranca multicanal, però amb tendència cap a l'omnicanalitat aprofitant les diferents eines telemàtiques que permet la tecnologia actual.  
Durant el 2023 s'implementarà l'assistència telefònica amb cita prèvia (denominat «L'ATV li telefona»), provat —a manera de pilot— durant el 2022, amb un 85,31 % d'assumptes resolts. Aquesta assistència permet al ciutadà programar una cita amb un funcionari especialitzat en la matèria que es vol tractar, que li telefonarà el dia i l'hora assenyalada, de manera que garanteix el servei i evita telefonades sense contestació. Busca oferir un servei de màxima qualitat, i per això s'ha dotat exclusivament amb personal qualificat en cada un dels impostos que s'ofereixen, i utilitza un programari de contact center en el núvol que agilitza i optimitza la gestió i organització del treball. Això garanteix, a més, la unitat de criteri en les respostes en tot el territori valencià, amb la qual cosa s'eviten desplaçaments i presència física del ciutadà que així ho tria.  
També durant el 2023 s'oferiran altres canals en línia com el bot de conversa del model 600 i la consulta interactiva de l'estat d'un deute, que permeten a la ciutadania fer els seus tràmits de manera virtual.  
  
En relació amb el canal presencial, culminarà la posada en marxa de l'assistència —amb sistema de cita prèvia— per a l'ompliment i la presentació dels models 650 i 651, sempre que es complisquen els requisits que s'exigeixen per a l'accés a aquest servei, en tots els centres gestors dels quals disposa l'Agència al llarg de tot el territori.  
De manera que durant el 2023 el ciutadà tindrà a la seua disposició:  
  
- El taulell presencial, per a la presentació de documents davant de l'Administració, excepte quan es tracte de persones obligades a relacionar-se electrònicament amb aquesta; així com per a l'assistència en l'ompliment dels principals models d'autoliquidació, sempre que es complisquen els requisits exigits en cada cas.  
- El taulell virtual (SAVI), que li permetrà:  
1. Fer tots els seus tràmits de manera telemàtica, a través de l'Oficina Virtual en la web de l'ATV, bé a través dels procediments telemàtics específics previstos a aquest efecte (presentació d'autoliquidacions, de sol·licituds de devolució d'ingressos indeguts, d'aportació d'al·legacions o contestació a requeriments i d'interposició de recursos o reclamacions), bé a través del Registre electrònic genèric de l'ATV (denominat tràmit Z), per a la resta de casos.  
2. Igualment podrà ser atés pel canal telefònic (pla «ATV li telefona»), el dia i l'hora que assenyale el ciutadà, per personal qualificat en la matèria de què es tracte.  
3. Podrà també consultar l'estat d'un deute i executar accions relacionades amb aquest, com ara pagar, ajornar o fraccionar el pagament, tot això en línia.  
4. I, així mateix, podrà fer la resta de gestions i tràmits que la pàgina web li habilita, amb posada a la disposició de bots de conversa interactius.  
  
2.1.2. Fomentar la presentació de documents d'entrada per mitjans telemàtics  
A través d'aquest objectiu es pretén impulsar l'esforç invertit en la digitalització de l'ATV i fomentar l'ús dels serveis oferits en aquest sentit, els quals han de ser àgils, intuïtius, coneguts i compresos, perquè només així es pot garantir que el servei ha arribat al ciutadà. És evident que incrementar les opcions de presentació telemàtica dels documents d'entrada (objectiu 1.1.2) fomentarà l'ús d'aquest mitjà de presentació, si bé altres actuacions ajudaran a aconseguir-lo. Les previstes per a 2023 en aquest sentit són:  
  
I. Posar a la disposició dels contribuents eines interactives que permeten l'assistència automatitzada, activa i guiada. Durant el 2023, s'implementarà el bot de conversa en relació amb el model 600, de l'Impost sobre Transmissions Patrimonials i Actes Jurídics Documentats.  
  
II. Fomentar la participació ciutadana, mitjançant la cooperació i interacció amb els principals agents econòmics i socials, principalment a través de l'Observatori Fiscal de la Comunitat Valenciana, com a espai d'interacció entre l'ATV i la ciutadania a través dels seus representants.  
  
  
2.1.3. Impulsar la informació fiscal prèvia en mans del contribuent  
  
Es tracta de millorar l'accessibilitat a la informació necessària perquè la ciutadania puga complir les seues obligacions tributàries, ja que l'adequat i immediat coneixement d'aquesta evita errors i prevé incompliments. En la mateixa línia, la transparència és un valor estratègic que genera certitud i seguretat als contribuents.  
Les actuacions que es realitzaran per a la consecució d'aquest objectiu operatiu es concreten en remetre als potencials obligats tributaris recordatoris massius del compliment d'obligacions tributàries. Es fixa per al 2023 l'objectiu d'arribar a 5.000 recordatoris.  
  
2.1.4. Incrementar el nombre de presentacions realitzades per col·laboradors socials en virtut de conveni  
La figura del col·laborador social és molt important per a millorar la difusió de serveis i utilitats que l'Administració ofereix a la ciutadania, i una de les principals vies per a aconseguir-ho és mitjançant els convenis amb col·legis professionals, altres corporacions de dret públic i associacions professionals de l'àmbit tributari. Es tracta de garantir que la informació en general i les novetats adoptades en particular arriben, a través d'ells, als contribuents que representen, per tal de facilitar el compliment de les seues obligacions tributàries. Els models susceptibles de ser habilitats en el marc del conveni amb col·laboradors socials, pel volum de la seua presentació, ja ho estan en aquest últim exercici de planificació plurianual. Es tracta del model 600, 620, 650 i 651, aquest últim el gener del 2023. Per tant, les actuacions que es desenvoluparan durant l'exercici 2023 se centraran en les següents:  
  
I. Impulsar la col·laboració social en l'aplicació del sistema tributari, especialment amb col·legis professionals, altres corporacions de dret públic i associacions professionals de l'àmbit tributari per a difondre, a través d'aquests ens, criteris d'interés per als seus membres, i facilitar als obligats tributaris el compliment de les seues obligacions tributàries.  
  
II. Millorar els canals de comunicació amb els col·laboradors socials amb la finalitat de fer efectiva aquesta col·laboració social que permeta la correcta realització de les obligacions tributàries. Durant el 2023, es reforçarà el canal telefònic.  
  
2.1.5. Impulsar la coordinació i cooperació amb la resta d'administracions per a la consecució dels objectius proposats  
La lluita contra el frau fiscal requereix el foment de l'intercanvi d'informació amb transcendència tributària. En aquest sentit, les actuacions que s'implementaran al llarg de l'exercici 2023 són continuació de les empreses en exercicis anteriors:  
I. Impulsar la col·laboració amb altres òrgans o entitats de la Generalitat amb la finalitat d'intercanviar informació relativa a actes o contractes en els quals intervinguen i que estiguen sotmesos a la imposició autonòmica.  
II. Planificar actuacions conjuntes amb l'Agència Estatal d'Administració Tributària («AEAT», d'ara en avant), amb el subministrament d'informació rellevant a efectes fiscals, com puga ser:  
- En l'Impost sobre la Renda de les Persones Físiques o en l'Impost sobre el Valor Afegit, ja que aquesta col·laboració redunda en més participació en els ingressos que puga obtindre la Comunitat Valenciana per la recaptació que s'obtinga per les dues figures en el seu territori.  
  
- La residència fiscal dels contribuents, que té un efecte directe en la recaptació de cada comunitat autònoma. A aquest efecte, es mantenen les reunions del grup de treball creat ad hoc entre les dues agències.  
  
III. Intercanvi d'informació amb transcendència tributària entre comunitats autònomes.  
  
2.2. Planificació i control tributari  
Es tracta del segon programa definit en el Pla plurianual de gestió per a escometre l'objectiu estratègic de millora de les condicions i els resultats de la lluita contra el frau fiscal.  
A través del control tributari es pretén detectar i, sobretot, evitar, conductes dirigides a l'ocultació de la realització de fets imposables o la minoració de bases imposables que tinguen el seu origen en la infravaloració dels béns i, per descomptat, en l'aplicació indeguda de beneficis fiscals i conductes que suposen una incorrecta aplicació dels elements quantitatius del tribut, així com el frau en fase de recaptació. L'estratègia coordinada de control de l'ATV implica a tots els òrgans i unitats que la integren. A aquest efecte, es desenvolupen actuacions de control per les unitats d'informació i assistència, gestió, inspecció, valoració i recaptació.  
L'ATV desenvoluparà actuacions de control tant intensiu com extensiu. Les primeres són les dirigides al descobriment, la regularització i la repressió de les formes més greus i complexes de frau tributari, així com a comprovar en profunditat el correcte compliment de les obligacions tributàries per un obligat tributari. Les actuacions de control extensiu comprenen les actuacions realitzades en massa, a fi d'aconseguir sotmetre a control les declaracions que presenten els obligats tributaris, per a la qual cosa s'utilitzarà l'encreuament d'informació i la verificació de dades, amb la finalitat de detectar i corregir els incompliments tributaris més repetits i de menys gravetat i complexitat.  
Les actuacions extensives han de basar-se en processos d'assignació d'expedients a programes de control segons els paràmetres que definisquen els departaments, així com a través de mostrejos selectius, de manera que es mantinga constant la pressió sobre declarants i no declarants. La decisió en la selecció d'expedients i programes s'ha d'adoptar en l'àmbit central i mantenint l'execució on ja estava (centres gestors).  
  
  
Per a l'exercici 2023, l'objectiu operatiu és:  
  
2.2.1. Arribar al 100 % del nivell de compliment del Pla de control tributari  
Els objectius i les prioritats inclosos en el Pla de control tributari de l'exercici 2023 seran assumits, principalment, pels departaments d'Inspecció i de Gestió Tributària mitjançant el desenvolupament del Pla d'actuacions inspectores i el Pla de control de gestió tributària, respectivament. A més, revisten també especial importància les actuacions específiques desenvolupades pel Departament de Recaptació.  
El NUS 6635 estableix un objectiu econòmic que serà l'import contret derivat de les actuacions control, comprovació i inspecció en la lluita contra el frau fiscal, recollides en el pla. L'índex de compliment d'aquest PCT es mesurarà pel percentatge de l'objectiu aconseguit.  
  
El Pla de control tributari es configura d'acord amb les circumstàncies actuals, entre les quals es troben els recursos personals de l'ATV. Atesa la situació descrita al principi d'aquest document, es condiciona el compliment del pla a l'efectiva disposició de recursos humans formats durant l'exercici que s'aprova.  
En concret, les directrius del Pla de control tributari per a l'exercici 2023 es despleguen en l'apartat IV del present programa.  
  
2.3. Estratègia de gestió recaptatòria neta  
L'ATV pretén potenciar el desenvolupament d'aplicacions i utilitats pròpies per a dur a terme actuacions de recaptació executiva per mitjans propis, que abasten des de la notificació massiva de provisions de constrenyiment fins a les altres fases recaptatòries d'embargament de béns i drets.  
El programes que es desenvoluparan en relació amb l'estratègia de gestió recaptatòria definits en el Pla plurianual de gestió 2020-2023 i els seus corresponents objectius operatius que es realitzaran durant el 2023 són:  
  
2.3.1. Incrementar la recaptació neta derivada d'actuacions de gestió recaptatòria en via executiva per mitjans propis  
Es pretén incrementar l'eficàcia recaptatòria en l'àmbit d'actuacions no incloses en el Conveni per a la recaptació en via executiva per part de l'AEAT dels ingressos de dret públic (Resolució de 10 d'octubre de 2006, del Departament de Recaptació de l'AEAT, i addenda al conveni de 31.10.2017), i es potenciaran les actuacions efectuades directament per part del Departament de Recaptació, de manera que l'objectiu siga efectuar una remissió decreixent a l'AEAT per a la gestió executiva en règim de conveni (remissió que implica cost per a l'ATV), per la qual cosa es limitarà a aquells supòsits en què després de ser infructuoses les actuacions pròpies, amb els mitjans i personal disponibles, no es puga continuar amb la gestió recaptatòria dels deutes.  
  
Una altra via d'actuació és l'ús de recordatoris de pagament (models 026) per a facilitar els ingressos en via executiva previs a l'emissió de provisions de constrenyiment. A més del baix cost administratiu de l'ús d'aquesta invitació al pagament, per al contribuent, la carta de pagament inclosa en el model 026 suposa un evident estalvi, pel recàrrec executiu del 5 %. No obstant això, el percentatge d'ingrés efectiu derivat de l'ús dels models 026 forçosament no ha de ser elevat (invitació no coercitiva al pagament), encara que en termes agregats la seua rendibilitat administrativa no es discuteix.  
Tanmateix, a mesura que vaja automatitzant-se l'operativa, s'espera que els resultats obtinguts a conseqüència de les iniciatives de gestió recaptatòria descrites anteriorment experimenten un notable creixement.  
  
Sobre la base de l'anterior, es defineixen com a actuacions operatives per a l'exercici 2023:  
I. Desenvolupar les aplicacions i utilitats pròpies (circuit TIRANT) per al control i seguiment automatitzats de les actuacions de recaptació executiva per mitjans propis de l'ATV.  
II. Incrementar de manera significativa l'emissió i notificació pròpia (no delegada a l'AEAT) de provisions de constrenyiment (model 002).  
III. Incrementar de manera significativa la utilització de recordatoris de pagament (model 026) per a afavorir l'obtenció d'ingressos en via executiva previs a l'emissió de provisions de constrenyiment.  
IV. Posar a la disposició dels contribuents eines interactives que permeten la consulta de l'estat dels seus deutes tributaris en període executiu.  
  
2.3.2. Reduir el pendent de cobrament en el marc de les competències de l'ATV  
Des de l'any 2017, el Departament de Recaptació ha executat de manera planificada una depuració detallada dels ingressos de dret públic pendents de cobrament (no sols dels tributaris), amb anàlisi exhaustiva i manual de liquidacions, per a la qual cosa s'ha conciliat la informació que conté el sistema informàtic de TIRANT, per tal que expresse amb claredat la imatge fidel de la situació financera i de l'execució pressupostària.  
I. Durant 2023, es delimitarà específicament l'optimització de la gestió recaptatòria en una doble via:  
- Material: circumscrita a l'àmbit dels tributs cedits, per ser objecte d'atenció preferent en la visita anual de la Inspecció General de Serveis del Ministeri d'Hisenda.  
- Temporal: tindran atenció preferent els exercicis que es troben dins d'un horitzó racional de prescripció, pel seu potencial, si és el cas, de reactivació del crèdit públic.  
II. Addicionalment, des del Servei de Gestió Econòmica i Pressupostària dependent de la Secretaria General, es realitzaran, en relació amb els ingressos tributaris, actuacions de conciliació entre la comptabilitat de Tirant i del Sistema d'Informació Pressupostària (SIP) de la GVA, amb la finalitat d'adequar el pendent de cobrament amb la llista de deutors i proposar a la direcció les actuacions necessàries, de cara a la futura integració amb NEFIS.  
III. Així mateix, es desenvoluparan solucions que permeten als centres gestors implicats conéixer i controlar les liquidacions suspeses o paralitzades a fi de poder actuar sobre aquestes.  
IV. Una altra actuació que es durà a terme en relació amb els ingressos, a conseqüència de la Recomanació tercera sobre els processos de gestió tributària que la Sindicatura de Comptes efectua a l'Agència Tributària en el seu informe d'auditoria de Sistemes d'Informació de l'Agència Tributària Valenciana, exercici 2021, va dirigida a reforçar el marc de control aplicat sobre la presentació i el pagament d'autoliquidacions i el pagament de liquidacions. Per a fer-ho:  
- Es protocol·litzarà el procediment de control a posteriori sobre els ingressos associats tant a les liquidacions com a les autoliquidacions presentades.  
- Es millorarà la gestió d'ingressos, tractant de posar la informació derivada d'aquests immediatament al servei de l'organització, per tal de millorar la qualitat de la seua gestió.  
  
2.3.3. Disminuir els costos de devolució d'ingressos indeguts  
Una de les maneres d'incidir sobre millores en l'eficiència de la gestió recaptatòria neta és reduir el cost de devolució. Implica, d'una banda, actuacions preventives sobre el control dels supòsits de litigiositat i, per una altra, actuacions de gestió relacionades amb la demora en les resolucions, a fi de reduir tant els costos monetaris (interessos de demora) com els d'espera del ciutadà, al mateix temps que es millora la manera d'aplicar els tributs que gestiona l'Agència.  
Cal destacar que una reducció de la plantilla de tècnics tributaris formats comprometrà directament el valor de l'indicador associat a aquest objectiu operatiu (demora -en mesos- de despatx de sol·licituds).  
  
Les actuacions concretes que cal desenvolupar durant el 2023 en aquest camp són:  
I. Establir eines de control que avisen els centres gestors dels expedients pendents en cada fase, amb la indicació de l'import.  
  
II. Continuar amb l'elaboració d'informes de litigiositat que recullen una classificació dels motius en els quals els tribunals funden les seues resolucions amb el propòsit de fer un seguiment d'aquestes.  
  
2.3.4. Avançar en els convenis de col·laboració subscrits per a la gestió recaptatòria executiva amb altres ens administratius  
El juny de 2017, l'ATV va subscriure un conveni de col·laboració amb l'Ajuntament de València en matèria d'embargaments fora del terme municipal de València, corresponents a sancions de trànsit i Ordenança reguladora d'aparcament. En 2018 es va subscriure una addenda de modificació (en vigor fins a agost de 2022) que estén la col·laboració en la gestió recaptatòria executiva als embargaments en comptes bancaris per al cobrament de qualsevol tribut municipal i sancions tributàries sempre que es tracte d'actuacions fora del terme municipal de València.  
  
El juliol de 2021, s'ha subscrit el conveni marc de col·laboració entre la Generalitat i la Federació Valenciana de Municipis i Províncies, per a l'embargament per deutes corresponents a ingressos de dret públic que es realitzaran fora dels seus respectius àmbits de competència territorial, al qual s'espera que s'adherisquen les entitats locals que així ho desitgen, en la mesura en què complisquen els requisits tècnics exigits per a fer-ho i de la disponibilitat de recursos de l'Agència Tributària.  
D'una altra banda, com es va posar de manifest en la revisió anual del Programa d'actuació del 2021, la fase 1, inicial del cicle d'embargament, és impulsada per les EL, la qual cosa condiciona el resultat final (diligències dictades); per a esmenar aquesta circumstància tècnica, es procedeix a modificar l'indicador associat referent al «Nombre de diligències d'embargament tramitades», i substituir-lo per «Nombre de diligències d'embargament tramitades/total enviades» per a així reflectir la vertadera actuació de l'Agència en el procés d'executiva d'altres ens. Es fixa l'objectiu així definit en un 100 %.  
Finalment, per a la consecució de l'objectiu estratègic «3. Millorar la gestió dels recursos assignats a l'ATV», es proposa continuar optimitzant l'ús dels recursos que es posen a la disposició de l'Agència i orientar les persones que presten servei en aquesta cap a l'obtenció de millors resultats, mantenint l'alt nivell de satisfacció de la ciutadania pels serveis prestats.  
A continuació, s'identifiquen els programes dissenyats per a la seua consecució:  
  
3.1. Impulsar la qualitat  
L'ATV ha de millorar de manera contínua els nivells de satisfacció ciutadana amb els seus serveis, centrant-se en l'impuls de més compromisos i estàndards de qualitat.  
Els objectius operatius associats a aquest programa són:  
  
3.1.1. Arribar al 100 % de compliment dels compromisos de qualitat dels serveis que s'ofereixen a la ciutadania en la carta de serveis de l'ATV  
Es tracta de controlar i efectuar un seguiment dels compromisos adquirits en la Carta de Serveis de l'ATV, per a això es realitzarà anualment un informe de seguiment en què s'avaluen els compromisos i indicadors establits en aquesta.  
  
3.1.2. Impulsar les actuacions de control de qualitat de les actuacions realitzades per l'ATV  
Les activitats que es desenvoluparan en l'exercici 2023 sobre aquest punt es concreten en:  
I. Elaboració d'enquestes en línia per a conéixer el nivell de satisfacció dels contribuents per la informació i assistència rebuda. Com es va indicar en la revisió anual del Programa 2020, les enquestes passen a efectuar-se per un sistema continu i en línia, per la qual cosa es recalcula la seua definició i valor objectiu. L'objectiu és aconseguir en el 2023 un grau de satisfacció del servei públic rebut pel ciutadà del 80 %.  
  
II. Reduir el nombre de queixes acceptades en tot l'any, que són les que afecten el servei prestat, a 75.  
No obstant això, cal destacar que la problemàtica associada al personal format afecta directament la qualitat i el temps de prestació dels serveis públics que des de l'Agència s'ofereixen, amb el consegüent increment de queixes associades.  
III. Atesos els últims canvis normatius en la legislació penal, administrativa i laboral, disposar d'un sistema de compliment normatiu en l'ATV que permeta detectar riscos jurídics associats a l'activitat pública que aquesta presta, i assegurar l'establiment de protocols i controls necessaris per a evitar o minimitzar les conseqüències de la seua comissió, i mitigar o excloure així la responsabilitat penal per possibles actuacions amb el risc de ser delictives. Se centraran les prioritats en les recomanacions efectuades per la Sindicatura de Comptes en el seu informe d'auditoria de sistemes d'informació de l'ATV, exercici 2021.  
  
IV. Després del treball de consultoria realitzat durant l'any 2022 per a l'adopció de mesures necessàries per al compliment de l'ENS, es planteja la realització en el 2023 de l'auditoria orientada a la consecució del compliment d'aquest.  
  
3.2. Culminar els desenvolupaments pendents de l'eina informàtica de gestió tributària integral  
Resulta fonamental per a millorar la gestió dels recursos i garantir que els processos estiguen automatitzats íntegrament. No obstant això, el sistema informàtic TIRANT, malgrat els desenvolupaments en curs i planificats, encara té pendents d'incorporar alguns circuits propis i d'evolucionar uns altres ja incorporats.  
Durant l'exercici 2023 els compromisos es resumeixen en:  
I. Perfeccionar el mòdul de notificacions de Tirant. Finalitzar la millora del mòdul de notificacions relatiu a l'anàlisi de l'efectivitat de les adreces en les notificacions en paper.  
II. Avançar en el desenvolupament d'eines de business intelligence que redunden en una millora de la gestió dels recursos per part de l'ATV. A conseqüència de la Recomanació segona sobre els processos de gestió tributària que la Sindicatura de Comptes efectua a l'Agència Tributària en el seu informe d'auditoria de sistemes d'informació de l'Agència Tributària Valenciana exercici 2021, i de la Recomanació 2a de l'informe que rendeix la Inspecció General del Ministeri d'Hisenda respecte a l'exercici 2021 a la Comunitat Valenciana, s'efectuaran quadres de comandament que oferisquen dades sobre la gestió realitzada pels centres gestors de l'Agència (oficines liquidadores i delegacions) que ajuden al control i seguiment d'aquesta per part de la direcció i a la presa de decisions relacionada amb aquesta.  
  
III. Compliment del pla de migració de components de programari de Tirant a la nova infraestructura NICA.  
IV. Estudi i adaptació de la multientitat en Tirant per a la futura integració amb NEFIS.  
V. Establir un circuit de detecció, generació i control de liquidacions sobre les figures impositives aprovades recentment, sobre la base de l'arquetip d'expedient desenvolupat en el Programa anual del 2021.  
  
  
3.3. Gestionar els recursos humans  
L'ATV ha d'aconseguir ser un referent professional, amb persones formades, motivades i implicades en els programes públics, en un entorn d'optimització dels recursos humans, amb un adequat dimensionament de les estructures i les càrregues de treball.  
Durant l'exercici 2023, les actuacions operatives es concreten en les següents:  
I. Identificar les necessitats i carències formatives de les persones que integren l'Agència, per a la qual cosa es desenvoluparan activitats formatives més útils i vinculades estretament a les noves competències assumides per aquesta.  
En particular, es dissenyarà un pla de formació específica per al personal destinat a les tasques d'assistència, no sols la presencial, sinó també la telefònica que, com s'ha exposat al llarg del programa, s'implementarà de manera integral durant l'exercici 2023.  
I també es durà a terme una formació contínua, sistemàtica i planificada, destinada a formar de manera permanent per a la realització de tasques progressivament més complexes, per a la qual cosa és necessari actualitzar els coneixements i les activitats exigits pels continus canvis tecnològics i normatius.  
En el següent quadre queda reflectida la relació existent entre els objectius estratègics i les actuacions operatives que cal realitzar durant l'exercici 2023, incardinades en els consegüents programes:  
  
  
  
INDICADORS DE COMPLIMENT DELS OBJECTIUS ESTRATÈGICS, PROGRAMES I OBJECTIUS OPERATIUS  
Objectius estratègics Programes Objectius Operatius Indicadors Previsió resultat 2023  
1.- Possibilitar que la ciutadania es relacione amb l'ATV íntegrament per mitjans electrònics. 1.1.- Implementar l'Administració electrònica. 1.1.1.- Eliminar el paper en la presentació d'autoliquidacions i sol·licituds. Percentatge de models presentats sense captura de punts 100%  
 1.1.2.- Incrementar les opcions de presentació telemàtica dels documents d'entrada. Percentatge de models que es poden presentar telemàtics respecte del total de models que es poden presentar 100%  
 1.1.3.- Avançar en l'expedient electrònic. Grau d'avanç 80%  
2.- Millorar les condicions i resultats de la lluita contra el frau fiscal. 2.1.- Estimular el compliment voluntari de les obligacions tributàries. 2.1.1.- Millorar l'assistència personalitzada en el compliment de les obligacions tributàries, mitjançant el desenvolupament, principalment,del servei de cita prèvia. Nombre d'assistències a contribuents realitzades de forma personalitzada. 200.000  
 2.1.2.-Fomentar la presentació de documents d'entrada per mitjans telemàtics. Percentatge de presentació de documents telemàtics respecte del total de presentacions efectuades. 75%  
 2.1.3.- Impulsar la informació fiscal prèvia en mans del contribuent. Núm. de recordatoris de compliment d'obligacions tributàries remesos a ciutadans. 5.000  
 2.1.4.- Incrementar el nombre de presentacions realitzades per col·laboradors socials en virtut de conveni respecte al total de presentacions realitzades per col·laboradors socials. Percentatge de models que els col·laboradors socials poden presentar mitjançant conveni respecte de tots aquells que són susceptibles de conveni 100%  
 2.1.5.- Impulsar la coordinació i la cooperació amb la resta d'Administracions per a la consecució dels objectius proposats. Nombre de reunions de coordinació i cooperació amb altres Administracions Tributàries. 12  
 2.2.- Planificació i control tributari 2.2.1.- Aconseguir el 100% del nivell de compliment del pla de control tributari. Grau de consecució dels objectius recollits en el Pla de Control Tributari. 100%  
 2.3.- Estratègia de gestió recaptatòria neta. 2.3.1.- Incrementar la recaptació neta derivada d'actuacions de gestió recaptatòria en via executiva per mitjans propis. Percentatge de provisions de constrenyiment notificats per l'ATV respecte del total de provisions de constrenyiment emeses per l'ATV 22%  
 Percentatge de recordatoris de pagament remesos respecte del total de provisions de constrenyiment emeses per l'ATV 20%  
 2.3.2.- Reduir del pendent de cobrament en el marc de les competències de l'ATV. Depuració de les liquidacions de tributs cedits dictades fins al 30/06/N-2 100%  
 2.3.3.- Disminuir els costos de devolució d'ingressos indeguts Demora (en mesos) calculada segons la relació entre les sol·licituds pendents al final de l'exercici i la mitjana mensual de documents despatxats.  
 1  
 2.3.4.- Avançar en els convenis de col·laboració subscrits per a la gestió recaptatòria executiva amb altres ens administratius. Nombre de diligències d'embargament tramitades/total enviades 100%  
 Ingressos obtinguts per altres ens mitjançant l'actuació de l'ATV. 22%  
 Nombre de convenis subscrits/convenis demandats 100%  
3.- Millorar la gestió dels recursos assignats a l'Agència Tributària Valenciana. 3.1.- Impulsar la qualitat. 3.1.1.- Aconseguir el 100% de compliment dels compromisos de qualitat dels serveis que s'ofereixen a la ciutadania en la Carta de Serveis de l'ATV. Grau de consecució dels objectius recollits en la Carta de Serveis. 100%  
 3.1.2.- Impulsar les actuacions de control de qualitat de les actuacions realitzades per l'Agència Tributària Valenciana. Grau de satisfacció del servei rebut. 80 %  
 3.2.- Culminar desenvolupaments pendents de TIRANT 3.2.1.-Avançar en el desenvolupament de determinades aplicacions en TIRANT. Grau de realització del circuit (% avanç). 95%  
 3.3.- Gestionar els recursos humans. 3.3.1.- Incrementar les hores de formació dels empleats públics que presten serveis en l'ATV. Nombre d'hores de formació especialitzada per empleat i any. 25  
  
  
  
  
IV. DIRECTRIUS DEL PLA DE CONTROL TRIBUTARI PER A L'EXERCICI 2023  
  
Des de l'inici de la seua activitat, la missió de l'Agència Tributària Valenciana (en avant, «ATV») és ajudar a fer efectiu el deure de contribuir al sosteniment de les despeses públiques, d'acord amb els principis consagrats en l'article 31 de la Constitució Espanyola, lluitant contra el frau fiscal i vetlant especialment per l'aplicació efectiva dels recursos a càrrec seu.  
En aquest sentit, en el Pla plurianual de gestió de l'ATV per al període 2020-2023, aprovat mitjançant la Resolució de 17 de gener de 2020, del conseller d'Hisenda i Model Econòmic [DOGV núm. 8726, de 27.01.2020], s'estableix entre els objectius estratègics la millora de les condicions i els resultats de la lluita contra el frau fiscal, organitzats des d'una triple perspectiva: prevenció, control i cooperació.  
En aquesta línia, l'ATV pretén continuar reforçant totes les actuacions dirigides a facilitar el compliment de les obligacions tributàries mitjançant una major informació i assistència, en una fase de prevenció, així com les actuacions de comprovació i inspecció, en una fase posterior de control. I, això, mitjançant una col·laboració eficaç amb la resta d'administracions tributàries.  
Tenint en compte l'anterior, resulta necessari definir els criteris generals i les àrees de risc fiscal que es consideren prioritàries en cada exercici. A aquest efecte, la necessitat d'elaborar un pla de control tributari deriva del que s'estableix en l'article 116 de la Llei 58/2003, de 17 de desembre, general tributària (en avant, «Llei general tributària»), i en l'article 170 del Reglament general de les actuacions i els procediments de gestió i inspecció tributària i de desenvolupament de les normes comunes dels procediments d'aplicació dels tributs, aprovat mitjançant el Reial decret 1065/2007, de 27 de juliol (en avant, «Reglament general d'aplicació dels tributs»), així com en l'apartat nové de l'Ordre de 7 de setembre de 2000, de la Conselleria d'Economia, Hisenda i Ocupació, per la qual es desenvolupa el Reglament general de la inspecció dels tributs en l'àmbit de la inspecció tributària de la Conselleria d'Economia, Hisenda i Ocupació de la Generalitat Valenciana, actualment emmarcada en l'àmbit competencial de l'ATV.  
  
En la configuració d'aquest pla de control tributari s'han tingut en compte les circumstàncies següents:  
a) El compromís d'apostar per una administració enfocada a l'ús de noves eines i sistemes preventius dirigits a estimular el compliment voluntari de les obligacions tributàries, que done lloc a un eixamplament de les bases imposables declarades.  
b) La necessitat de prestar un servei d'informació i assistència als contribuents integral i de qualitat, que aconseguisca reduir les càrregues administratives a les quals han de fer front i afavorisca el compliment voluntari de les obligacions, com a element essencial de l'objectiu de lluita contra el frau fiscal.  
c) El decidit impuls en el disseny i la millora contínua de l'organització de l'ATV, mitjançant la creació d'equips de treball amb un grau més alt d'especialització que permetran un augment de l'eficiència de les actuacions tributàries per l'aprofitament de les economies d'escala que es generen en l'anàlisi dels potencials riscos fiscals i nínxols de defraudació i l'orientació cap a la direcció per objectius.  
  
d) La importància de les actuacions de comprovació i investigació dirigides, no només a controlar la correcta aplicació de la norma, sinó el compliment de la mateixa obligació de declarar el tribut corresponent, i que permeten, així mateix, identificar contribuents deslocalitzats fictíciament a altres comunitats autònomes amb la finalitat d'aconseguir una menor tributació.  
e) La recuperació i consolidació de la capacitat contributiva de l'Impost sobre el Patrimoni, un tribut l'aplicació efectiva del qual contribueix a assegurar un sistema tributari més just i equitatiu.  
  
f) La col·laboració entre l'Administració tributària de la Generalitat i l'Agència Estatal d'Administració Tributària (en avant, «AEAT»), en el marc del que preveu l'article 61 de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries en les àrees de gestió, inspecció i recaptació (en avant, «Llei 22/2009»).  
g) La millora en la utilització de la informació que han de subministrar els notaris amb destinació en l'àmbit de la Comunitat Valenciana, en compliment del que s'estableix en l'Ordre 22/2013, de 13 de desembre, de la Conselleria d'Hisenda i Administració Pública, per la qual es regulen les obligacions formals dels notaris en l'àmbit dels Impostos sobre Transmissions Patrimonials i Actes Jurídics Documentats, i sobre Successions i Donacions, instrument que ha posat de manifest la seua idoneïtat en el descobriment de fets imposables i en la comprovació dels declarats.  
h) El manteniment de les campanyes de control intensiu sobre contribuents que siguen persones físiques que hagen transferit el seu patrimoni personal a persones jurídiques de caràcter patrimonial. Especialment, el control sobre l'aplicació indeguda dels beneficis fiscals associats a l'empresa familiar en l'àmbit de l'Impost sobre Successions i Donacions que origina situacions d'evident falta d'equitat i redueix el cens de declarants de l'Impost sobre el Patrimoni.  
  
i) La consolidació de la col·laboració amb les administracions tributàries dels ens locals amb l'objectiu d'assegurar la major eficiència en la gestió recaptatòria, especialment en les actuacions realitzades en via executiva.  
Addicionalment, cal tindre present que des de l'entrada en vigor de la Llei 39/2015, d'1 d'octubre, del procediment administratiu comú de les administracions públiques, una part important de l'activitat de l'ATV ha de centrar-se a complir les previsions normatives que s'hi contenen referides al dret dels ciutadans a relacionar-se amb les administracions públiques a través de mitjans electrònics, així com a la tramitació electrònica dels expedients. En aquesta línia, un altre dels objectius estratègics previst en el Pla plurianual de gestió de l'ATV per al període 2020-2023 és el de possibilitar que la ciutadania es relacione amb l'ATV íntegrament per mitjans electrònics.  
  
Per imperatiu legal, les directrius generals del pla, que es materialitzen en la definició de les àrees de risc fiscal d'atenció prioritària per a cada un dels tributs gestionats per la Generalitat, han de ser objecte de publicació, de conformitat amb el que preveu l'esmentat article 116 de la Llei general tributària.  
En virtut del que s'ha exposat, resolc aprovar les directrius del Pla de control tributari de 2023, que disciplina la realització de les actuacions de control tributari dels departaments de gestió, inspecció i recaptació integrats en l'ATV, que s'especifiquen a continuació, i ordenar-ne la publicació en el Diari Oficial de la Generalitat Valenciana, així com la difusió per qualsevol mitjà que resulte adequat per al coneixement general.  
  
I. Aspectes generals relatius a l'execució del Pla de Control Tributari 2023  
Primer. El Pla de control tributari té com a objectiu la planificació coordinada anual de les tasques que han de desenvolupar els òrgans que duen a terme funcions de control del compliment de les obligacions tributàries.  
Segon. El Pla de control tributari estableix els criteris sectorials, quantitatius o de qualsevol altra classe, per a la selecció dels obligats tributaris respecte dels quals hagen de realitzar-se les actuacions de control tributari que s'inicien durant l'exercici 2023.  
Tercer. La realització d'actuacions de comprovació o d'investigació sobre un contribuent vindrà supeditada a la inclusió d'aquest dins d'algun dels programes inclosos en aquest pla. No obstant això, quan per raons d'eficàcia o oportunitat, o en el marc de les actuacions de col·laboració entre les diferents administracions públiques, o a conseqüència de l'exercici del dret de denúncia previst en l'article 114 de la Llei general tributària, es considere convenient l'inici d'actuacions sobre contribuents no inclosos en els programes específics del pla, aquestes actuacions s'inclouran en el programa genèric establit a aquest efecte.  
  
Quart. L'elaboració del pla d'actuacions inspectores, la selecció dels obligats tributaris, i l'assignació d'aquests a un equip d'inspecció assignat al Departament d'Inspecció Tributària correspondrà al titular d'aquest òrgan, de conformitat amb els criteris de distribució funcional i territorial de competències.  
Cinqué. L'elaboració del pla de control de gestió tributària, la selecció de les campanyes de control, i la seua assignació als equips i altres unitats encarregats del seu desenvolupament, correspondrà al titular del Departament de Gestió Tributària, de conformitat amb els criteris de distribució funcional i territorial de competències.  
Sisé. L'elaboració del pla de control de recaptació, la consecució del cobrament efectiu dels deutes corresponents als drets de naturalesa pública de la Hisenda Pública de la Generalitat, l'impuls de les actuacions en via executiva i la selecció d'actuacions considerades prioritàries i rellevants correspondrà al titular del Departament de Recaptació, de conformitat amb els criteris de distribució funcional i territorial de competències.  
Seté. La Direcció General de l'ATV podrà disposar la revisió i modificació dels plans inspectors en curs d'execució, així com l'aprovació de plans especials d'actuació de caràcter sectorial o territorial.  
  
Huité. Aquest pla té caràcter reservat i no serà objecte de publicitat.  
  
Nové. Els funcionaris que coneguen i materialitzen les actuacions de control tributari hauran d'actuar amb sigil rigorós i observar un estricte secret respecte del contingut d'aquest pla.  
  
II. Directrius del Pla de Control Tributari 2023  
Les àrees de risc fiscal d'atenció prioritària i els criteris bàsics de desenvolupament del Pla de control tributari poden classificar-se en els àmbits d'actuació següents:  
A) Prevenció del frau fiscal mitjançant una millor informació i assistència a la ciutadania  
La primera fase de la lluita contra el frau fiscal ha de ser la prevenció, mitjançant la millora de la qualitat dels serveis d'informació i assistència tributària oferida als contribuents, perquè aquests puguen complir de manera voluntària les seues obligacions tributàries.  
Precisament, un dels objectius estratègics de l'ATV és millorar les condicions i els resultats de la lluita contra el frau fiscal, i, per a aconseguir-ho, s'ha definit, a més del programa de planificació i control tributari, el d'estímul del compliment voluntari, mitjançant l'assistència i informació als contribuents, destacant com a eix fonamental d'aquest programa l'explotació de la informació amb transcendència tributària que possibilite identificar les contingències fiscals i recordar-li-les al contribuent, al mateix temps que se li subministra la informació necessària per a la seua realització, a fi d'estimular i facilitar el compliment voluntari.  
En aquesta línia, es duran a terme les actuacions següents:  
a) Aconseguir una assistència personalitzada multicanal:  
Amb la finalitat d'afavorir el compliment voluntari i previndre l'incompliment de les obligacions tributàries, l'ATV desplega un ampli conjunt de serveis d'informació i ajuda al contribuent, en la seua majoria, per internet (a través del seu portal web). Si bé el fi últim és que internet es convertisca en el principal canal de comunicació amb els contribuents, es pretén l'assistència personalitzada multicanal, amb l'objectiu d'arribar al màxim nombre de ciutadans.  
b) Fomentar la presentació de documents d'entrada per mitjans telemàtics:  
A través d'aquest objectiu es pretén impulsar l'esforç invertit en la digitalització de l'ATV i fomentar l'ús dels serveis oferits en aquest sentit, els quals han de ser àgils, intuïtius, coneguts i compresos, perquè només així es pot garantir que el servei ha arribat al ciutadà.  
  
En l'àmbit temporal del pla plurianual, l'objectiu és possibilitar la presentació telemàtica, que inclou l'ompliment, el pagament (si és el cas) i la presentació de manera telemàtica, siga en la modalitat individual com per col·laboradors socials, dels models d'autoliquidació i de sol·licitud.  
c) Impulsar la informació fiscal prèvia en mans del contribuent:  
Avançant cap a un model de control preventiu, s'emetran recordatoris massius de compliment d'obligacions tributàries, alhora que s'informarà sobre les qüestions més rellevants relacionades amb l'ompliment de tals obligacions, amb la finalitat de facilitar i estimular de manera voluntària aquest compliment.  
d) Incrementar el nombre de presentacions realitzades per col·laboradors socials en virtut de conveni:  
Es tracta no només d'explorar col·laboracions noves, sinó també d'estrényer les relacions amb els ja conveniats, per a garantir que la informació en general i les novetats adoptades en particular arriben, a través d'ells, als contribuents que representen, facilitant d'aquesta manera el compliment de les seues obligacions tributàries.  
e) Impulsar la coordinació i cooperació amb la resta d'administracions per a la consecució dels objectius proposats:  
La lluita contra el frau fiscal requereix el foment de l'intercanvi d'informació amb transcendència tributària. En aquest sentit, l'ATV es proposa entre els seus objectius operatius l'impuls de la col·laboració amb altres òrgans o entitats de la Generalitat amb la finalitat d'intercanviar informació relativa a actes o contractes en els quals intervinguen i que estiguen sotmesos a la imposició autonòmica; l'impuls i la planificació d'actuacions conjuntes amb l'AEAT, entorn de la residència fiscal dels contribuents; i l'impuls de l'intercanvi d'informació amb transcendència tributària entre comunitats autònomes.  
  
B) Control tributari mitjançant actuacions de comprovació i investigació del frau fiscal   
A través del control tributari es pretén detectar i, sobretot, evitar conductes dirigides a l'ocultació de la realització de fets imposables o la minoració de bases imposables que tinguen el seu origen en la infravaloració dels béns i, per descomptat, a l'aplicació indeguda de beneficis fiscals i conductes que suposen una aplicació incorrecta dels elements quantitatius del tribut, així com el frau en fase de recaptació. L'estratègia coordinada de control de l'ATV implica tots els òrgans i les unitats que la integren. A aquest efecte, es desenvolupen actuacions de control per les unitats d'informació i assistència, gestió, inspecció, valoració i recaptació.  
El control tributari per a l'exercici 2023 se centrarà en diferents sectors de frau, segons les categories següents:  
  
I. Tributs cedits per l'Estat respecte dels quals la Generalitat no ostenta competències en els àmbits de gestió, liquidació, recaptació, inspecció i revisió.  
De conformitat amb la Llei 23/2010, de 16 de juliol, del règim de cessió de tributs de l'Estat a la Comunitat Valenciana i de fixació de l'abast i les condicions d'aquesta cessió (en avant, «Llei 23/2010»), i amb la Llei orgànica 8/1980, de 22 de setembre, de finançament de les comunitats autònomes (en avant «LOFCA»), desenvolupada per la Llei 22/2009, és objecte de cessió el 50 % del rendiment de l'Impost sobre la Renda de les Persones Físiques.  
En relació amb el tram autonòmic d'aquest impost, les normes esmentades anteriorment atorguen a la Generalitat determinades competències normatives. En particular, l'article 46 de la Llei 22/2009 li atribueix competències normatives sobre deduccions per circumstàncies personals i familiars, per inversions no empresarials i per aplicació de renda, amb determinades limitacions.  
En exercici de les competències normatives atribuïdes, la Generalitat ha aprovat diferents deduccions autonòmiques, recollides en l'article quart de la Llei 13/1997, de 23 de desembre, per la qual es regula el tram autonòmic de l'Impost sobre la Renda de les Persones Físiques i la resta de tributs cedits (en avant, «Llei 13/1997»).  
No obstant això, les competències amb vista a la gestió i liquidació, recaptació, inspecció i revisió no han sigut objecte de delegació.  
Per això, l'actuació de la Generalitat es concretarà en la cessió d'informació a l'AEAT, mitjançant la confecció dels corresponents registres de subjectes beneficiaris de les deduccions autonòmiques, a fi que l'AEAT dispose de les dades necessàries per al control de les declaracions de l'IRPF en les quals els contribuents hagueren aplicat deduccions aprovades per la Generalitat, sense perjudici dels intercanvis d'informació mitjançant diligències de col·laboració.  
  
II. Tributs cedits per l'Estat respecte dels quals la Generalitat ha assumit competències en matèria de gestió, liquidació, recaptació, inspecció i revisió  
D'acord amb la Llei 23/2010 i amb la LOFCA, la Generalitat ostenta les competències en matèria de gestió, liquidació, recaptació, inspecció i revisió, entre altres, dels tributs següents:  
A) Impost sobre Successions i Donacions.  
B) Impost sobre Transmissions Patrimonials i Actes Jurídics Documentats.  
C) Tributs sobre el joc.  
  
  
A. Pla relatiu a l'Impost sobre Successions i Donacions  
- Control de presentació d'autoliquidacions i declaracions informatives, així com control i seguiment dels supòsits de pròrroga i suspensió dels terminis de presentació de l'impost, com a primera actuació de l'ATV a fi d'exigir el compliment dels contribuents amb les seues obligacions tributàries.  
A.1. En l'àmbit de les adquisicions «mortis causa», el pla estendrà el seu control a les àrees següents:  
- Adquisicions «mortis causa» no declarades:  
Comprén la investigació de fets imposables no declarats per aquest concepte, especialment la comprovació de les adquisicions «mortis causa» derivades de la defunció de subjectes que siguen titulars de béns en quantia significativa, d'acord amb la integració de dades procedents de l'Impost sobre la Renda de les Persones Físiques, de l'Impost sobre el Patrimoni i altra informació que conste en les bases de dades o els registres públics, així com informació continguda en l'aplicació d'índexs notarials.  
- Adquisicions «mortis causa» declarades incorrectament:  
Mitjançant la integració de dades procedents de l'Impost sobre la Renda de les Persones Físiques i de l'Impost sobre el Patrimoni i altra informació que conste en les bases de dades o els registres públics, es comprovarà la possible omissió de béns i drets del causant en les adquisicions «mortis causa» declarades. Serà objecte d'atenció prioritària el control del contingut de la informació subministrada pel subjecte passiu en compliment de l'obligació d'informació sobre els moviments de determinats béns del causant durant l'any anterior a la defunció.  
  
- Control de la indeguda aplicació dels beneficis fiscals. En aquest àmbit tindrà atenció prioritària la comprovació de la correcta aplicació de les reduccions en la base imposable en els supòsits de transmissions d'una empresa individual, negoci professional o participacions socials, en funció del parentiu amb el causant. Cobra especial importància el descobriment i la valoració del patrimoni preexistent dels hereus i legataris, com a circumstància rellevant per a aplicar-hi les reduccions de l'impost.  
A.2. En l'àmbit de les donacions i altres adquisicions lucratives «inter vivos»:  
- Transmissions lucratives «inter vivos» no declarades:  
Mitjançant la revisió de la informació continguda en les bases de dades a la disposició de l'ATV, aquella que se subministra per mitjà de les diligències de col·laboració remeses per l'AEAT i els índexs notarials, s'identificaran les transmissions lucratives «inter vivos» que no hagen sigut declarades pels subjectes passius.  
- Control de la indeguda aplicació dels beneficis fiscals en les transmissions lucratives «inter vivos»:  
Dins d'aquesta línia d'actuació, es verificarà el compliment adequat dels requisits exigits per a l'aplicació de les reduccions establides per a les transmissions «inter vivos» en els articles 20 de la Llei 29/1987, de 18 de desembre, de l'Impost sobre Successions i Donacions i 10.bis de la Llei 13/1997, i es procedirà, si és el cas, a practicar les regularitzacions oportunes.  
  
B. Pla relatiu a l'Impost sobre Transmissions Patrimonials i Actes Jurídics Documentats  
Les actuacions de comprovació se centraran en els següents tipus d'operacions:  
- Transmissions subjectes a la modalitat de transmissions patrimonials oneroses que no hagen sigut declarades. Seran objecte d'atenció prioritària les adquisicions de béns immobles. S'utilitzarà, amb aquest fi, la informació continguda en l'aplicació d'índexs notarials, així com la derivada de requeriments d'obtenció d'informació en el marc dels deures de col·laboració imposats pels articles 93 i 94 de la Llei general tributària.  
Així mateix, seran objecte de comprovació les transmissions patrimonials oneroses d'or o metalls preciosos per un particular a un empresari o professional, en la mesura que, d'acord amb la Sentència del Tribunal Suprem 1694/2019, d'11 de desembre de 2019, són operacions subjectes a la modalitat de transmissions patrimonials oneroses de l'ITPAJD. Així com les altres transmissions en les quals es produïsca aquesta circumstància.  
- Transmissions immobiliàries en les quals s'haja repercutit indegudament l'Impost sobre el Valor Afegit, per absència de condició empresarial del transmitent, en particular quan es tracte de societats sense activitat econòmica rellevant, o per aplicació d'algun supòsit de no subjecció, i que, per tant, hagen de subjectar-se a la modalitat de transmissions patrimonials oneroses de l'Impost sobre Transmissions Patrimonials i Actes Jurídics Documentats.  
- Transmissions de valors mobiliaris recollides en l'article 314 del Reial decret legislatiu 4/2015, de 23 d'octubre, pel qual s'aprova el text refós de la Llei del mercat de valors. Es pretén descobrir aquelles transmissions encobertes d'immobles que subjauen en algunes transmissions de títols-valors.  
- Realització d'actuacions de comprovació de valor de les transmissions realitzades, així com de control en col·laboració amb l'AEAT de l'ocultació del preu efectivament satisfet mitjançant la realització d'operacions el pagament de les quals s'ha realitzat en efectiu.  
- Les concessions administratives, així com els actes i negocis administratius equiparats.  
  
C. Pla relatiu als tributs sobre el joc  
Les actuacions giraran entorn de la comprovació de bases imposables, així com el control del compliment de les obligacions de presentació relacionades amb la taxa fiscal sobre rifes, tómboles, apostes i combinacions aleatòries i la taxa fiscal sobre jocs de sort, envit o atzar (inclosos bingos, casinos de joc i màquines o aparells automàtics).  
  
  
III. Tributs cedits per l'Estat respecte dels quals aquest comparteix les competències inspectores amb la Generalitat  
El Pla de control tributari, en relació amb l'Impost sobre el Patrimoni, es concentra en les àrees de risc següents:  
- Regularització de la situació tributària dels subjectes que, tot i estar obligats a presentar una declaració per aquest impost, hagen eludit aquesta obligació d'acord amb el valor declarat o calculat del seu patrimoni situat tant en territori espanyol com a l'estranger.  
- Control, en coordinació amb l'AEAT, dels contribuents desplaçats de manera fictícia a altres comunitats autònomes amb l'objectiu d'aconseguir una tributació inferior. La residència efectiva en el territori d'una comunitat autònoma determina el punt de connexió i, per tant, l'obligatorietat de tributar en aquest territori per l'Impost sobre el Patrimoni, així com per l'Impost sobre Successions i Donacions. Amb la informació subministrada per altres administracions, juntament amb actuacions de control concretes, s'intensificaran les actuacions tendents a la detecció de possibles deslocalitzacions en l'àmbit d'aquests impostos, especialment per canvis del domicili fiscal a altres comunitats autònomes que han aprovat importants beneficis fiscals, sense que hi conste un trasllat efectiu de la seua residència habitual.  
  
- Determinació de discrepàncies entre el patrimoni declarat i l'imputat, per mitjà de la comprovació de les dades existents, entre altres, en les bases de dades de la Generalitat i de l'AEAT. La investigació se centrarà a localitzar tots aquells béns i drets que no hagen sigut declarats o que ho hagen sigut parcialment, amb l'objecte d'integrar-los correctament en la base imposable.  
- Comprovació de la procedència de l'aplicació de les exempcions previstes per a actius empresarials i professionals i participacions socials, regulades en l'article 4 de la Llei 19/1991, de 6 de juny, de l'Impost sobre el Patrimoni, i la seua incidència, si és el cas, en les reduccions de l'Impost sobre Successions i Donacions.  
Les actuacions desenvolupades per la Inspecció de Tributs de la Generalitat respecte d'aquest tribut s'articularan, quan es considere oportú, en col·laboració amb l'AEAT, quant a l'especificació dels programes que cal desenvolupar i la seua execució, en els termes que preveu la normativa reguladora de la cessió de tributs de l'Estat.  
  
IV. Tributs propis  
A. Pla relatiu als impostos mediambientals  
A.1. Pla de control de l'Impost sobre Activitats que Incideixen en el Medi Ambient  
- Comprovació dels subjectes que hagen realitzat l'activitat inclosa en l'àmbit objectiu de l'impost i no hagen omplit la declaració d'alta en el cens d'instal·lacions i contribuents.  
- Comprovació de la concordança de dades censals declarades amb els pagaments fraccionats realitzats i les autoliquidacions presentades.  
- Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient, energia i protecció civil.  
A.2. Pla de control de l'Impost sobre Eliminació de Residus en Abocadors, Incineració, Coincineració i Valorització Energètica  
- Comprovació dels subjectes que hagen realitzat l'activitat inclosa en l'àmbit objectiu de l'impost i no hagen omplit la declaració d'alta en el cens de titulars de l'explotació d'abocadors.  
- Comprovació de la concordança de dades censals declarades amb els pagaments fraccionats realitzats i autoliquidacions presentades.  
- Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient.  
  
V. Actuacions en el marc del procediment de recaptació  
El Pla de control de recaptació recull les actuacions en la gestió recaptatòria que han de desenvolupar els òrgans de recaptació de l'ATV durant l'exercici 2023.  
Les accions que han de desenvolupar-se es referiran a totes les actuacions tendents a aconseguir el cobrament efectiu dels deutes de dret públic pendents de pagament, és a dir, per a tota mena de deutes i per a tots els obligats al pagament, si bé intensificant l'esforç recaptatori en aquells deutes d'imports rellevants.  
Així mateix, es potenciarà la coordinació amb les unitats encarregades de les funcions d'inspecció o de gestió de l'Agència, amb la finalitat de millorar l'eficiència en la gestió recaptatòria. Entre altres aspectes, mitjançant l'adopció de mesures cautelars de caràcter provisional, amb la finalitat d'assegurar el cobrament del deute; i, d'altra banda, amb el tractament diferenciat dels deutes garantits mitjançant aval, certificat d'assegurança de caució o depòsit en metàl·lic.  
D'altra banda, es pretén agilitzar la tramitació dels ajornaments i fraccionaments, així com dels recursos contra actes del procediment recaptatori, amb la finalitat d'evitar la seua utilització com a mer instrument dilatori de l'exigència dels deutes.  
Finalment, es potenciarà el control dels deutors en procés concursal, amb especial atenció a les liquidacions vençudes respecte de les quals no s'ha dictat provisió de constrenyiment per estar l'obligat al pagament incurs en un procediment concursal; així com el control sobre l'activitat de deutors que hagen resultat insolvents per a detectar la possible solvència sobrevinguda.  
Les actuacions de recaptació s'estendran a tots els tributs, propis i cedits, així com als altres ingressos de dret públic que siguen de la competència dels òrgans de recaptació de l'ATV.  
  
  
V. RECURSOS MATERIALS, TECNOLÒGICS, I PRESSUPOSTARIS  
  
De conformitat amb el que es disposa en l'article 23 de l'Estatut de l'ATV, l'Agència ha de comptar amb el personal funcionari, els equips i les aplicacions informàtiques i d'administració electrònica, i altres mitjans materials necessaris per al compliment de les seues funcions.  
5.1. Recursos materials  
Respecte als mitjans materials, en la data d'aprovació d'aquest programa anual d'actuació, l'ATV disposa dels béns que la Conselleria d'Hisenda i Model Econòmic li ha facilitat des de l'inici de la seua activitat.  
L'inventari de béns de l'ATV es troba elaborat i actualitzat al tercer trimestre de l'exercici 2022.  
5.2. Recursos de sistemes i tecnologies de la informació i comunicació  
Mitjançant el decret de creació de l'ATV, es crea el Departament d'Informàtica Tributària com la unitat que assumeix les funcions en matèria de tecnologies de la informació i teleadministració tributària. La creació d'aquest departament és una exigència per a poder garantir que l'ATV puga portar l'aplicació dels tributs en règim de descentralització funcional, tal com exigeix l'article 69 de l'Estatut d'Autonomia de la Comunitat Valenciana, i puga realitzar la totalitat de les funcions que conformen l'aplicació dels tributs cedits i propis.  
Amb independència de l'anterior, la Conselleria d'Hisenda i Model Econòmic proveirà l'Agència de serveis de sistemes i tecnologies de la informació i comunicació de caràcter horitzontal i corporatiu.  
L'aplicació de TIRANT constitueix l'eina de gestió de l'ATV que té les característiques d'un sistema de gestió integral. Encara que no permet la pràctica de notificacions, ha experimentat notables millores recentment.  
L'ATV disposa d'un sistema de business intelligence mitjançant l'ús de l'eina IBM Cognos 10. Actualment, es manegen tres «cubs» amb la informació següent: sistema d'autoliquidacions (models i ingressos), comptabilitat i estats d'expedients. Aquests cubs permeten l'extracció agrupada de dades tant a demanda com de manera programada. S'està redissenyant un nou cub que permeta una integració de tota la informació d'expedients i la reducció de peticions i extraccions puntuals, estalviant temps i recursos.  
5.3. Recursos pressupostaris  
Per a l'assoliment dels objectius que queden enunciats en aquest programa anual d'actuació, l'ATV disposarà dels recursos pressupostaris que se li assignaran en la corresponent Llei de pressupostos de la Generalitat Valenciana.  
Per a l'exercici 2023, els recursos pressupostaris que l'Agència preveu disposar per a la consecució dels objectius enunciats poden sistematitzar-se conforme als criteris següents:  
  
  
PRESSUPOST DE DESPESES 4592 ML L'AGÈNCIA TRIBUTÀRIA VALENCIANA  
(en milers d'euros)  
SECCIÓ: 006. HISENDA I MODEL ECONÒMIC   
ENTITAT: 00263.AGÈNCIA TRIBUTÀRIA VALENCIANA  
CAPÍTOL I.- Despeses de personal 21.350,66  
CAPÍTOL II.- Compra de béns c. y desp. de func. 29.598,78  
CAPÍTOL III.- Despeses financeres 200,00  
CAPÍTOL VI.- Inversions reals 4.600,00  
TOTAL 55.749,44  
  
  
  
Capítol I  
La gestió dels crèdits del capítol I es durà a terme per l'ATV en la despesa concernent a tot el personal amb dependència orgànica de l'Agència; cal destacar que es tracta d'acomplir el mandat de consolidació i creixement ordenat i progressiu de la nova estructura organitzativa.  
  
Al tancament de l'exercici 2022, l'estructura del personal de l'Agència és la que es reflecteix en el quadre següent:  
  
  
  
Capítol II  
En aquest capítol es pressuposten les despeses derivades de l'aplicació dels tributs. A més de les despeses comunes derivades del funcionament de l'Agència, entre les partides de despeses derivades de l'aplicació dels tributs es troben:  
- Les derivades de la gestió efectuada per les OL mitjançant els registradors de la propietat.  
- Les derivades dels reemborsaments dels costos de les garanties aportades per a suspendre l'execució d'un acte, si aquest acte o deute és declarat improcedent per sentència o resolució administrativa ferma. I les despeses jurídiques i contenciosos en execució de resolucions judicials i administratives, en el cas de les condemnes en costes derivades de procediments tributaris. Així mateix, s'inclouen els honoraris satisfets a les oficines liquidadores derivats de l'encàrrec de gestió en matèria de tributs que realitzen.  
- També es preveuen les despeses derivades dels procediments de taxació pericial contradictòria, atés el caràcter patrimonial de les figures tributàries gestionades per l'Agència.  
  
Capítol III  
Únicament s'imputen els interessos per costos d'avals, la resta d'interessos de demora, com és lògic, es carrega en el pressupost de la GV, ja que no són els nostres ingressos.  
S'adjunta un excel en què es pot veure l'evolució en 2022, amb unes despeses de només 30.851,46 euros, dels quals 16.476,31 responen a despeses de confirming de l'ATV.  
  
Capítol VI  
En aquest capítol d'inversions reals, el 80 % del pressupost va destinat al projecte d'inversió DI380 «Sistemes de la informació», amb la finalitat d'afermar la digitalització i la presentació i el pagament telemàtic dels diferents tributs.  
La resta va destinat a equipament i reposició, assistències tècniques, així com a mobiliari i estris.  
Com correspon a qualsevol organisme autònom amb pressupost limitatiu, el pressupost d'ingressos ascendeix a la mateixa quantitat que el de despeses (equilibri pressupostari en el pressupost inicial):  
  
PRESSUPOST DE INGRESOS 8510 UE L'AGÈNCIA TRIBUTÀRIA VALENCIANA  
(en milers d'euros)  
CAPÍTOL IV.- Transferències corrents (cód. Ing. 43838) 51.149,44  
CAPÍTOL VI.- Transferències de capital (cód.ing.73219) 4.600,00  
TOTAL 55.749,44  
  
  
  
VI. EL PERSONAL DE L'AGÈNCIA  
  
Segons preveu l'article 23 de l'Estatut de creació de l'ATV, el personal funcionari de l'Agència es regirà per la normativa sobre la funció pública aplicable al personal de l'Administració de la Generalitat; aquesta pot comptar, a més, amb personal laboral propi.  
La consecució dels objectius enumerats en aquest programa implica disposar de recursos personals adequadament formats (especialment, dels cossos tributaris de la Generalitat, subgrups A1, A2 i C1), i, sobretot, d'instruments capaços d'un tractament massiu i coordinat de la informació, sense oblidar el personal dels departaments d'Informàtica Tributària i de la Secretaria General com a suports indispensables per al funcionament de l'Agència.  
Al seu torn, s'hauria d'incrementar l'esforç en la formació del personal actual, especialment en aquest escenari en el qual, previsiblement, en el curt termini, les tecnologies modernes permetran atendre contribuents o resoldre expedients mitjançant processos electrònics.  
  
  
VII. AVALUACIÓ I SEGUIMENT DELS OBJECTIUS DE L'AGÈNCIA  
  
Correspon al Consell Rector, per aplicació del que es disposa en l'article 5.2 de l'Estatut de l'ATV, el seguiment i control de l'execució del programa anual d'actuació, així com l'avaluació dels resultats d'aquest, d'acord amb el que es disposa en l'apartat seté d'aquest precepte.  
L'avaluació del programa anual d'actuació es durà a terme mitjançant la realització d'informes semestrals; el del segon semestre serà el corresponent a l'avaluació global del programa.  
Aquests informes versaran sobre el contingut del programa i inclouran tant els indicadors associats a l'evolució dels objectius assenyalats per al període com les accions identificades en el programa. Els indicadors utilitzats són els que s'estableixen en el pla plurianual de gestió del període 2020-2023.  
  
VIII. ADAPTACIÓ DEL PROGRAMA ANUAL D'ACTUACIONS DE 2023  
  
Disposa l'article 6.3 de l'Estatut de l'ATV que correspon a la persona titular de la Direcció General de l'ATV l'elaboració, a iniciativa pròpia o de la Subdirecció General, de les propostes de millora de la planificació i programació de les activitats de l'Agència, per a elevar-les al Consell Rector.  
Aquest programa es podrà modificar a conseqüència de canvis normatius que afecten els tributs gestionats per l'ATV, o de qualsevol altra circumstància que requerisca la modificació d'aspectes no essencials de l'estructura del programa anual d'actuació, que puguen derivar-se, entre altres, de:  
• Alteracions en les línies d'actuació, en les quanties dels recursos disponibles, o altres similars.  
• Les conclusions que es puguen extraure de l'avaluació anual del programa anual d'actuació de l'exercici precedent.  
• Pressupost finalment aprovat per a l'exercici al qual corresponga.  
  
• Variacions del personal efectiu en les diferents unitats administratives.  
• Modificacions normatives, circumstàncies econòmiques especials, resultats extraordinaris de les actuacions de control, o qualsevol altra circumstància rellevant degudament justificada que es pose de manifest.  
  
En aquests supòsits, el Consell Rector, a instàncies de la persona titular de la Direcció General de l'Agència, elevarà la corresponent proposta de modificació a la persona titular de la conselleria competent en matèria d'hisenda perquè procedisca a valorar-la i, si és el cas, aprovant mitjançant una ordre.